CELEX: 62008TN0094
Language: el
Date: 2008-02-22 00:00:00
Title: Υπόθεση T-94/08: Προσφυγή της 22ας Φεβρουαρίου 2008 — Centre de coordination Carrefour κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/43
            
         Προσφυγή της 22ας Φεβρουαρίου 2008 — Centre de coordination Carrefour κατά Επιτροπής
   (Υπόθεση T-94/08)
   (2008/C 92/86)
   Γλώσσα διαδικασίας: η γαλλική
   Διάδικοι
   
      Προσφεύγον: Centre de coordination Carrefour (Βρυξέλλες, Βέλγιο) (εκπρόσωποι): X. Clarebout και K. Platteau, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση καθόσον δεν προβλέπει μεταβατική περίοδο όπως απαιτεί η απόφαση του Δικαστηρίου στην υπόθεση Forum 187 (1)·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την απόφαση 2003/755/ΕΚ της 17ης Φεβρουαρίου 2003, η Επιτροπή κήρυξε ασυμβίβαστο με την κοινή αγορά το καθεστώς ενισχύσεως που εφάρμοζε το Βέλγιο υπέρ των κέντρων συντονισμού που είναι εγκατεστημένα στο Βέλγιο (2). Η απόφαση αυτή ακυρώθηκε με την απόφαση του Δικαστηρίου της 22ας Ιουνίου 2006 (3) (στο εξής: απόφαση Βέλγιο και Forum 187 κατά Επιτροπής), καθόσον δεν προέβλεπε μεταβατικά μέτρα όσον αφορά ορισμένα κέντρα συντονισμού των οποίων η αίτηση για να υπαχθούν στο επίμαχο καθεστώς εκκρεμούσε κατά την ημερομηνία κοινοποιήσεως της αποφάσεως αυτής ή των οποίων η άδεια έληγε συγχρόνως ή εντός σύντομης προθεσμίας από την κοινοποίηση της εν λόγω αποφάσεως. Το προσφεύγον στην παρούσα διαδικασία περιλαμβανόταν μεταξύ των κέντρων συντονισμού που αφορούσε το διατακτικό της εν λόγω αποφάσεως του Δικαστηρίου.
   Στις 13 Νοεμβρίου 2007, η Επιτροπή εξέδωσε νέα απόφαση C(2007) 5416 τελικό, με την οποία τροποποίησε την απόφαση 2003/757/ΕΚ κηρύσσοντας ασυμβίβαστο με την κοινή αγορά τον βελγικό νόμο που είχε εκδοθεί κατόπιν της αποφάσεως Βέλγιο και Forum 187 κατά Επιτροπής και καθιστούσε δυνατή την παράταση έως τα τέλη του 2010 της μεταβατικής περιόδου κατά την οποία τα κέντρα τα οποία αφορούσε αυτή η απόφαση του Δικαστηρίου μπορούν να επωφελούνται από το καθεστώς. Η απόφαση C(2007) 5416 τελικό προέβλεπε επίσης ότι η μεταβατική αυτή περίοδος λήγει στις 31 Δεκεμβρίου 2005. Πρόκειται για την προσβαλλόμενη στο πλαίσιο της παρούσας προσφυγής απόφαση.
   Προς στήριξη της προσφυγής του, το προσφεύγον προβάλλει τρεις λόγους ακυρώσεως.
   Κυρίως, το προσφεύγον υποστηρίζει ότι η προσβαλλόμενη απόφαση συνιστά παραβίαση της αρχής της ισότητας καθώς και παράβαση της υποχρεώσεως της Επιτροπής να θέσει σε εφαρμογή τα μέτρα που συνεπάγεται η απόφαση Βέλγιο και Forum 187 κατά Επιτροπής, καθόσον δεν θέτει τέρμα στην ανισότητα την οποία διαπίστωσε η απόφαση αυτή στο μέτρο που η χορηγηθείσα στο προσφεύγον μεταβατική περίοδος είναι πολύ βραχύτερη από εκείνη που χορηγήθηκε στα κέντρα που βρίσκονται σε ανάλογη κατάσταση σύμφωνα με την υπόδειξη του Δικαστηρίου. Το προσφεύγον υποστηρίζει ότι έπρεπε να του έχει χορηγηθεί μεταβατική περίοδος λήγουσα στις 31 Δεκεμβρίου 2010.
   Επικουρικώς, το προσφεύγον προβάλλει λόγο ακυρώσεως αντλούμενο από την παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης, στο μέτρο που η προσβαλλόμενη απόφαση καθορίζει μεταβατική περίοδο λήγουσα στις 31 Δεκεμβρίου 2005, γεγονός που έχει αναδρομικά αποτελέσματα και συνεπάγεται αδυναμία του προσφεύγοντος να λάβει εγκαίρως τα αναγκαία μέτρα προκειμένου να προσαρμοστεί στην μεταβολή του καθεστώτος πριν από την ημερομηνία αυτή. Βάσει των στοιχείων αυτών, και επικουρικώς, το προσφεύγον υποστηρίζει ότι μπορεί να του χορηγηθεί μεταβατική περίοδος λήγουσα όχι πριν από τις 31 Δεκεμβρίου 2009.
   Ακόμα επικουρικότερα, το προσφεύγον προβάλλει λόγο ακυρώσεως αντλούμενο από την παραβίαση της αρχής της ισότητας, καθόσον η προσβαλλόμενη απόφαση το αντιμετωπίζει διαφορετικά σε σχέση προς τέσσερα κέντρα συντονισμού τα οποία βρίσκονταν, κατά τον χρόνο εκδόσεως της πρώτης αποφάσεως 2003/757/ΕΚ, σε παρόμοια κατάσταση, αλλά πέτυχαν την ανανέωση της άδειάς τους επ' αόριστον. Βάσει αυτού του λόγου ακυρώσεως, και ακόμα επικουρικότερα, το προσφεύγον υποστηρίζει ότι έπρεπε να του έχει χορηγηθεί μεταβατική περίοδος λήγουσα όχι πριν από τις 31 Δεκεμβρίου 2006.
   
      (1)  Απόφαση του Δικαστηρίου της 22ας Ιουνίου 2006 στις συνεκδικασθείσες υποθέσεις C-182/03 και C-217/03, Βέλγιο και Forum 187 κατά Επιτροπής, Συλλογή 2006, σ. Ι-5479.
   
      (2)  ΕΕ L 282, διόρθωση στην ΕΕ L 285, 2003, σ. 52.
   
      (3)  Βλ. υποσημείωση 1.